Diari Oficial de la Generalitat Valenciana


Sumari del DOGV 7346, del 26-08-2014 (2014/7784)

RESOLUCIÓ de 25 d'agost de 2014, de la directora general del Secretariat del Consell i Relacions amb les Corts, per la qual es disposa la publicació del conveni d'encàrrec de gestió en matèria de vacunació internacional entre el Ministeri de Sanitat, Servicis Socials i Igualtat i la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7346

Data del DOGV
:   26-08-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7784


Data del document
:   25-08-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 25 d'agost de 2014, de la directora general del Secretariat del Consell i Relacions amb les Corts, per la qual es disposa la publicació del conveni d'encàrrec de gestió en matèria de vacunació internacional entre el Ministeri de Sanitat, Servicis Socials i Igualtat i la Generalitat. [2014/7784]  
El Ministeri de Sanitat, Servicis Socials i Igualtat i la Generalitat han subscrit, amb la tramitació prèvia reglamentària, el 24 de juliol de 2014, un conveni d'encàrrec de gestió en matèria de vacunació internacional.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i en l'estipulació onze del mateix conveni, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 828/2014 i que figura com a annex d'esta resolució.  
  
  
València, 25 d'agost de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni d'encàrrec de gestió en matèria de vacunació internacional entre el Ministeri de Sanitat, Servicis Socials i Igualtat i la Conselleria de Sanitat de la Generalitat.  
  
Madrid, 24 de juliol de 2014  
  
Reunits:  
D'una part, Ana Mato Adrover, ministra de Sanitat, Servicis Socials i Igualtat, nomenada pel Reial Decret 1826/2011, de 21 de desembre, pel qual es nomenen ministres del Govern (BOE 307, 21.12.2011), amb competència per a subscriure contractes i convenis, segons consta en l'article 13.3 de la Llei 6/1997, d'Organització i Funcionament de l'Administració General de l'Estat, de 14 d'abril.  
  
I d'una altra part, Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre, del president de la Generalitat, i facultat per a la firma del present conveni per l'Acord del Consell, de data 27 de juny de 2014, segons establix l'article 17, lletra f, de la Llei 5/1983, de 30 de desembre, del Consell.  
  
Intervenint ambdós en funció dels seus respectius càrrecs i tenint competència per a formalitzar el present conveni,  
  
Manifesten:  
  
Primer  
Que el Ministeri de Sanitat, Servicis Socials i Igualtat i la Conselleria de Sanitat de la Generalitat tenen subscrit un conveni pel qual es van crear un total de set centres de vacunació internacional a la Comunitat Valenciana.  
Que la Conselleria de Sanitat de la Generalitat ha sol·licitat al Ministeri de Sanitat, Servicis Socials i Igualtat, la creació de huit nous centres addicionals de vacunació internacional a la Comunitat Valenciana, la gestió dels quals assumirà aquella en règim d'encàrrec, en els termes indicats en l'article 15 de la Llei 30/1992, de 26 de novembre, tot això amb fonament en les necessitats existents i el principi general de col·laboració entre l'Administració de l'Estat i altres administracions públiques, recollit en els apartats 1 i 2 de l'article 3 de la ja esmentada Llei 30/1992.  
Els hospitals on es trobaran els nous centres de vacunació internacional són els següents:  
1. Hospital Comarcal de Vinaròs.  
2. Hospital General Universitari de Castelló.  
3. Hospital Clínic Universitari de València.  
4. Hospital Universitari Doctor Peset de València.  
5. Hospital Lluís Alcanyís de Xàtiva.  
6. Hospital Universitari Sant Joan d'Alacant.  
7. Hospital General d'Elda.  
8. Hospital del Vinalopó.  
  
Segon  
Que la Constitució espanyola, en l'article 149.1.16 i la Llei General de Sanitat, en l'article 38, inclouen la sanitat exterior entre les competències exclusives de l'Estat. En este àmbit competencial, el Reial Decret 1418/86, de 13 de juny, va establir les funcions del Ministeri de Sanitat i Consum (actualment de Sanitat, Servicis Socials i Igualtat) en matèria de sanitat exterior. Així, l'article 6.4 especifica que són funcions del Ministeri de Sanitat, Servicis Socials i Igualtat: les vacunacions i la resta de mesures preventives en el trànsit internacional de persones, i inclou, a més, en el punt 5, l'expedició dels certificats corresponents a les vacunacions.  
  
  
Tercer  
Que, al seu torn, el Reial Decret 1418/86, en l'article 2.2.3, preveu la possibilitat de l'establiment de convenis, concerts o altres fórmules de cooperació amb altres òrgans de l'Administració central, autonòmica i local, i altres ens de dret públic o privat.  
  
Quart  
Que, de conformitat amb allò que s'ha estipulat en l'article 15.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la cooperació prevista té el caràcter d'encàrrec de gestió entre distintes administracions i cal que l'encàrrec es formalitze per mitjà del corresponent conveni entre les administracions intervinents.  
  
D'acord amb allò expressat més amunt, les dos parts firmants acorden formalitzar el present conveni de col·laboració conforme a les següents:  
  
Estipulacions:  
  
Primera. Objecte  
Constituïx l'objecte d'este conveni establir les bases per a encomanar la realització d'activitats de caràcter material, tècnic o de servicis de la competència que al Ministeri de Sanitat, Servicis Socials i Igualtat atribuïxen els articles 6.4 i 6.5 del Reial Decret 1418/1986, de 13 de juny, regulador de les funcions del Ministeri de Sanitat, Servicis Socials i Igualtat en matèria de sanitat exterior, als òrgans que autoritze el ministeri a la Comunitat Valenciana, de conformitat amb el règim establit en l'article 15 de la Llei 30/1992, de 26 de novembre.  
  
En concret, les activitats que es realitzaran són:  
a) Las vacunacions i la resta de mesures preventives per raons de salut pública, en el trànsit internacional de persones.  
b) L'expedició del certificat de vacunació internacional previst en el Reglament Sanitari Internacional 2005.  
De conformitat amb este precepte, l'encàrrec de gestió no suposarà cessió de titularitat de la competència ni dels elements substantius del seu exercici. D'acord amb allò que s'ha exposat, el centre de vacunació internacional haurà de traslladar consulta al Ministeri de Sanitat, Servicis Socials i Igualtat, respecte als dubtes o incidències que pogueren ocasionar-se en la prestació dels servicis objecte de l'encàrrec. Igualment, el Ministeri de Sanitat, Servicis Socials i Igualtat es reserva la potestat d'emetre directrius de compliment obligatori, en els termes que preveu l'estipulació tercera.  
S'inclou en el marc d'este conveni l'autorització dels centres de vacunació internacional en:  
- Hospital Comarcal de Vinaròs.  
- Hospital General Universitari de Castelló.  
- Hospital de la Plana.  
- Hospital General de Sagunt.  
- Hospital Clínic Universitari de València.  
- Hospital Universitari i Politècnic la Fe.  
- Consorci Hospital General Universitari de València.  
- Hospital Universitari Doctor Peset de València.  
- Hospital Lluís Alcanyís de Xàtiva.  
- Hospital Universitari Sant Joan d'Alacant.  
- Hospital General Universitari d'Alacant.  
- Hospital General d'Elda.  
- Hospital General Universitari d'Elx.  
- Hospital del Vinalopó.  
- Hospital Comarcal del Baix Segura Orihuela.  
  
Segona. Servicis prestats en el centre  
Els centres esmentats prestaran els servicis en les seues seus, en horari de dilluns a divendres, i almenys dos hores diàries en l'horari comprés entre les 09.00 i les 14.00 hores, en relació a les vacunacions i la resta de mesures preventives en el trànsit internacional de persones, incloent-hi l'atenció a xiquets i a adults i l'expedició dels certificats corresponents a les vacunacions.  
  
El servici haurà d'incloure com a mínim:  
· Consulta mèdica: història clínica personal i vacunal prèvia, valoració completa dels riscos sanitaris implicats amb el viatge, vacunacions obligatòries i recomanables, així com règims preventius o profilaxi antipalúdica corresponent, en relació al tipus de viatge.  
  
· Consulta d'infermeria: administració de les vacunes prescrites pel metge, consells sanitaris pertinents i expedició del certificat internacional de vacunació.  
  
Tercera. Directrius de compliment obligatori  
El Ministeri de Sanitat, Servicis Socials i Igualtat es reserva la potestat d'inspeccionar el centre de vacunació internacional després de la pertinent autorització de funcionament, i a l'inici de la posada en pràctica de les tasques i activitats encomanades, a fi de verificar el correcte compliment de les directrius elaborades pel mateix departament, en relació a les emeses per l'Organització Mundial de la Salut (OMS) en matèria de viatges internacionals i salut, i amb allò que s'ha previst en el Reglament Sanitari Internacional; així com gestionar periòdicament l'avaluació de la qualitat dels servicis autoritzats pel present conveni.  
  
  
Quarta. Requisits administratius  
Atesa l'obligació d'informar l'OMS, segons el que establix el vigent Reglament Sanitari Internacional i tenint en compte l'article 39 i concordants de la Llei 14/1986, de 25 d'abril, General de Sanitat, es procedirà a la realització dels tràmits següents:  
A) Reconeixement de firma:  
El Ministeri de Sanitat, Servicis Socials i Igualtat reconeixerà la firma dels professionals sanitaris per a la formalització del certificat internacional de vacunació dels centres autoritzats, que estaran adscrits orgànicament a la Conselleria de Sanitat de la Generalitat. Almenys es reconeixerà la firma de dos titulats en cada un dels centres, per a la qual cosa hauran de remetre omplit, a la Direcció General de Salut Pública, Qualitat i Innovació, el document que figura com a annex I. Així mateix, haurà de comunicar-se qualsevol modificació que es produïsca.  
  
B) Segell oficial:  
El Ministeri de Sanitat, Servicis Socials i Igualtat facilitarà el model de segell oficial corresponent al centre que s'ha d'usar en els certificats internacionals de vacunació.  
C) Certificat internacional de vacunació:  
El Ministeri de Sanitat, Servicis Socials i Igualtat subministrarà els certificats de vacunació internacional als centres autoritzats.  
D) Ús de segells i certificats:  
Serà causa d'extinció del present encàrrec la utilització, per part de la comunitat autònoma, de segells o certificats diferents dels models oficials vigents.  
E) Formació i preparació del personal sanitari destinat en estos servicis:  
El personal sanitari dels centres autoritzats que desenrotlle les actuacions objecte del present encàrrec podrà participar en els cursos de formació i capacitació organitzats i impartits a este efecte per la Subdirecció General de Sanitat Exterior de la Direcció General de Salut Pública, Qualitat i Innovació del ministeri, així com en aquells que desenrotlle la Conselleria de Sanitat d'acord amb el ministeri; estos podran ser oferits al personal sanitari dels centres de vacunació internacional de l'Administració General de l'Estat ubicats en eixa comunitat autònoma.  
  
F) Publicacions oficials i material divulgatiu:  
El Ministeri de Sanitat, Servicis Socials i Igualtat, subministrarà les publicacions oficials, així com el material divulgatiu que en matèria de viatges internacionals i salut s'elaboren en el departament esmentat.  
  
La Conselleria de Sanitat de la Generalitat podrà elaborar i distribuir materials complementaris per a la seua utilització en els centres dependents de la mateixa conselleria.  
G) Xarxa d'Alerta Sanitària Internacional:  
El Ministeri de Sanitat, Servicis Socials i Igualtat, inclourà el centre autoritzat en la Xarxa d'Alerta Sanitària de Sanitat Exterior.  
H) Comunicació a l'OMS:  
El Ministeri de Sanitat, Servicis Socials i Igualtat, una vegada firmat el present conveni i reconegudes les firmes pertinents, comunicarà a l'Organització Mundial de la Salut l'autorització dels nous centres de vacunació internacional.  
I) Comunicació a la Direcció General de Farmàcia i Productes Sanitaris:  
La Direcció General de Salut Pública, Qualitat i Innovació del Ministeri de Sanitat, Servicis Socials i Igualtat comunicarà a l'Agència del Medicament i Productes Sanitaris els nous centres de vacunació internacional autoritzats, als efectes de l'adquisició de vacunes per a viatgers no comercialitzades en territori espanyol, per mitjà de la seua sol·licitud al Servici de Subministrament de Medicaments Estrangers.  
La sol·licitud de vacuna de febra groga s'ha de fer al laboratori fabricant i proveïdor autoritzat a Espanya per l'Agència Europea del Medicament.  
J) Dades personals i informació clínica:  
En compliment del que disposa la Llei Orgànica 15/1999, de 13 de desembre, de Protecció de Dades de Caràcter Personal, ambdós parts i el personal encarregat de la realització de les tasques guardaran secret professional sobre totes les informacions, documents i assumptes a què tinguen accés o coneixement durant la vigència del present conveni, i estan obligats a no fer públiques o alienar totes aquelles dades que coneguen com a conseqüència o en ocasió de la seua execució, inclús després de finalitzar el termini de duració del conveni.  
De cada usuari haurà d'existir un expedient personal, on constarà la seua informació sanitària, els informes tècnics corresponents i les vacunes administrades. Estos expedients, el contingut dels quals tindrà caràcter confidencial i que hauran d'estar ubicats en un lloc de difícil accés, compliran les exigències de la Llei 41/2002, de 14 de novembre, Bàsica Reguladora de l'Autonomia del Pacient i dels Drets i Obligacions en matèria d'informació i documentació clínica.  
Per al desenrotllament de les activitats relacionades amb les matèries a executar en la prestació del servici en els centres autoritzats en el present conveni com a centres de vacunació internacional, s'utilitzarà el sistema de registre propi de la Comunitat Valenciana (ConVi), la informació del qual s'integrarà en el sistema informàtic de Sanitat Exterior-SISAEX, gestionat per esta direcció general, per mitjà dels procediments que es desenrotllen respecte d'això en la comissió mixta de seguiment assenyalada en l'estipulació deu del present conveni.  
El mòdul de Vacunació Internacional del SISAEX disposa d'un «Fitxer amb dades de caràcter personal», garantit i protegit pel que concernix a les dades personals, llibertats públiques i drets fonamentals de les persones físiques, per la Llei 15/1999, de 13 de desembre, de Protecció de Dades de Caràcter Personal (BOE 298, 14.12.1999) i gestionat pel Ministeri de Sanitat, Servicis Socials i Igualtat, segons l'Orde SAS/2738/2009, de 29 de setembre, per la qual es modifica l'Orde de 21 de juliol de 1994, per la qual es regulen els fitxers amb dades de caràcter personal gestionats pel MSC (BOE 244, 09.10.2009), denominat «Vacunació internacional», segons l'Orde de 14 de desembre de 1999, per la qual es creen i es regulen fitxers automatitzats amb dades de caràcter personal gestionats pel MSC (BOE 17, 20.01.2000).  
  
  
Quinta. Instal·lacions  
Els centres de vacunació internacional hauran d'estar dotats de les instal·lacions mínimes que s'establixen en l'annex II.  
El ministeri podrà inspeccionar en qualsevol moment les instal·lacions a fi de verificar-ne l'estat i condicions, i es reserva la facultat de denunciar el conveni en el cas que les instal·lacions autoritzades perden les condicions que s'hi establixen.  
  
Sexta. Taxes  
La vacunació internacional es troba sotmesa a la taxa per vacunació de viatgers internacionals, que s'establix en l'article 29 de la Llei 13/1996, de Mesures Fiscals, Administratives i de l'Orde Social, constituint el fet imposable de la taxa, la vacunació contra les malalties previstes en el Reglament Sanitari Internacional, així com qualsevol altra sol·licitada per l'interessat i l'expedició del certificat de vacunació internacional.  
La gestió i cobrament de la taxa per vacunació internacional correspon al Ministeri d'Hisenda i Administracions Públiques. En el centre de vacunació s'entregarà a l'usuari el corresponent imprés d'autoliquidació, i es procedirà a la vacunació després que l'usuari haja presentat un document fefaent de l'abonament de la taxa.  
  
Sèptima. Dades epidemiològiques  
Una vegada integrats dins de la xarxa de centres de vacunació internacional, haurà d'omplir preceptivament les dades epidemiològiques que el Ministeri de Sanitat, Servicis Socials i Igualtat requerix, que són les següents:  
a) Comunicat mensual: document que figura com a annex III.  
b) Altres informes epidemiològics complementaris que puguen ser requerits des de la Direcció General de Salut Pública, Qualitat i Innovació.  
L'incompliment d'esta obligació serà causa de denúncia del present conveni, i deixarà sense efecte l'encàrrec de gestió.  
Octava. Formació  
El Ministeri de Sanitat, Servicis Socials i Igualtat oferirà al personal dels centres de vacunació internacional les activitats formatives que en matèria de prevenció de la patologia del viatger siguen organitzades des de la Direcció General de Salut Pública, Qualitat i Innovació, amb l'objectiu d'actualitzar els coneixements i establir l'harmonització dels sistemes operatius necessaris i coherents en el context internacional.  
  
Així mateix, el Ministeri de Sanitat, Servicis Socials i Igualtat col·laborarà en les activitats formatives que la Conselleria de Sanitat de la Generalitat organitze en esta matèria.  
  
Novena. Seguiment de la gestió  
La coordinació d'actuacions i supervisió dels centres de vacunació internacional s'inclourà en la Ponència de Sanitat Exterior, de la Comissió de Salut Pública, dins del marc del Consell Interterritorial del Sistema Nacional de Salut.  
  
Deu. Comissió mixta de seguiment  
Per al seguiment del present conveni de col·laboració es constituirà una comissió mixta de seguiment, de naturalesa paritària, integrada per dos representants de cada una de les parts intervinents. Esta comissió mantindrà reunions de caràcter periòdic, almenys una vegada a l'any, i tant el president com el secretari o secretària pertanyeran al Ministeri de Sanitat, Servicis Socials i Igualtat.  
Per part de la Direcció General de Salut Pública, Qualitat i Innovació del Ministeri de Sanitat, Servicis Socials i Igualtat:  
- El titular de l'òrgan directiu competent en matèria de salut pública, o persona en qui delegue.  
- Un vocal per part de la Subdirecció General de Sanitat Exterior.  
  
Per part de la Conselleria de Sanitat de la Generalitat, els membres de la Comissió són:  
- El titular de l'òrgan directiu competent en matèria de salut pública, o persona en qui delegue.  
- Un vocal per part de la Subdirecció General competent en matèria de vacunació.  
Les funcions de la comissió seran les següents:  
- Coordinar i avaluar el compliment del present conveni d'encàrrec de gestió,  
- Resoldre tots els dubtes i discrepàncies que sorgisquen respecte a la interpretació i aplicació del conveni,  
- Seguiment i presentació de noves propostes d'intervenció i avaluació necessàries per al desenrotllament de les esmentades accions.  
En relació amb la convocatòria de reunions, deliberacions i adopció d'acords de la present comissió mixta de seguiment, caldrà ajustar-se al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (art. 22 al 27).  
  
Onze. Efectes  
L'encàrrec de gestió tindrà efectes des de la data de publicació d'este conveni i produirà efectes durant un any, prorrogat de forma automàtica excepte per denúncia expressa d'alguna de les parts, formalitzada amb anterioritat al venciment del termini convingut, per escrit, amb una antelació mínima de tres mesos.  
El Ministeri de Sanitat, Servicis Socials i Igualtat, podrà rescindir el conveni en cas d'incompliment i, de conformitat amb l'article 15.2 de la Llei 30/1992, donar per extingides en qualsevol moment les obligacions que se'n deriven.  
  
Dotze. Obligacions de naturalesa econòmica  
El present conveni no té cap obligació economicofinancera per a cap de les parts firmants.  
  
Tretze. Naturalesa del conveni  
El conveni té la naturalesa administrativa de l'encàrrec de gestió regulada en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les qüestions litigioses a què puga donar lloc la interpretació i compliment del present conveni hauran de ser sotmeses al coneixement de la jurisdicció contenciosa administrativa, de conformitat amb la Llei 30/1992, en relació amb el 10.1.g de la Llei 29/1998, de 13 de juliol, Reguladora de la Jurisdicció Contenciosa Administrativa.  
La Generalitat, a través de la Conselleria de Sanitat, accepta l'esmentat encàrrec de gestió, de conformitat amb el que preveu el present conveni.  
I en prova de conformitat i per al fidel compliment d'allò que s'ha acordat, se subscriu este conveni en doble exemplar en el lloc i la data indicats més amunt.  
  
Pel Ministeri de Sanitat, Servicis Socials i Igualtat,  
La ministra de Sanitat, Servicis Socials i Igualtat: Ana Mato Adrover.  
  
Per la Generalitat,  
El conseller de Sanitat: Manuel Llombart Fuertes.  
  
  
  
ANNEX I  
Centres de vacunació internacional  
Reconeixement de firma  
  
Centre de vacunació internacional d ...  
Primer cognom ...  
Segon cognom ...  
Nom ...  
Professió: ...  
Col·legiat núm.:   
Càrrec:   
Unitat:   
  
Firma autoritzada  
  
Nota: en cas d'algun canvi en la situació es comunicarà com més prompte millor a la Subdirecció General de Sanitat Exterior.  
  
Data  
  
  
  
  
ANNEX II  
Dotació material i d'instal·lacions  
Centres de vacunació internacional  
  
A) Infraestructures  
a) Dependències:  
- Rètols d'Identificació/senyalització (exterior i interior).  
- Accessos adaptats per mitjà de rampes.  
- Sala d'espera.  
- Despatxos per a metges.  
- Despatxos per a DUE.  
- Box de vacunació - zona d'administració i recepció - lavabos.  
b) Comunicacions:  
- Dotació adequada per al manteniment dels sistemes d'informació i registre.  
- Número de telèfon i fax del centre de vacunació internacional.  
- Correu electrònic - Internet.  
c) Cadena de fred:   
- Frigorífic general o frigorífic en consulta i/o box de vacunació.  
  
- Generadors d'emergència.  
- Termòmetre de màxims i mínims (control manual o electrònic).  
  
- Gràfiques de temperatura.  
d) Material sanitari:  
- Esfigmomanòmetre.  
- Fonendoscopi.  
- Instrumental de reanimació:  
· Desfibril·lador extern, semiautomàtic (DEA) amb pantalles, opció d'ús manual, cable de 3 derivacions per a monitorització cardíaca.  
  
· Ressuscitador amb bossa autoinflable tipus Ambú amb reservori.  
· Bala d'oxigen.  
· Màscara facial amb vora pneumàtica i vàlvula de reposició o semblant.  
· Cànules de Guedel.  
· Sistema de canulació i perfusió de vies perifèriques.  
· Màscares laríngies estàndard d'un sol ús per a xiquets i adults.  
- Fàrmacs per a reanimació (Urbason®, adrenalina, antihistamínics, atropina, B2 adrenèrgics, nebulitzats, etc.) - solucions antisèptiques  
  
- Envasos / contenidors per a l'arreplega de material d'usar i tirar.  
- Sistema d'eliminació de residus sanitaris.  
- Carret de cures amb material - peus de goter.  
e) Material administratiu:   
- Material divulgatiu-informatiu:  
·Fullets: La Salut també viatja.  
·Altres fullets.  
·Farmaciola del viatger.  
·Fitxa de recollida de dades del viatger.  
·Fitxes informatives sobre vacunes.  
·Llibre de l'OMS: Viatges internacionals i salut.  
·Fitxes informatives de fàrmacs antipalúdics.  
·Fitxes informatives de consells sanitaris per a destinacions tropicals.  
- Certificats de vacunació internacional.  
- Certificats d'exempció de vacunació de febra groga.  
- Certificats d'exempció meningitis meningocòccica.  
- Documents de consentiment informat per a xiquets i adults.  
- Receptes de prescripció.  
- Formulari de notificació de reacció adversa a vacuna.  
- Formularis de reconeixement de firma.  
- Models de comunicats estadístics de vacunació internacional.  
- Documents de control de la cadena de fred (gràfics de temperatura).  
- Llibre/fulls de reclamacions.  
f) Protocols:  
- Protocol per a emergències mèdiques.  
· Hospital de referència (per a CVI no ubicats en centres hospitalaris).  
· Telèfon per a emergències.  
- Protocol de sol·licitud, control, custòdia i dispensació de medicaments estrangers pels responsables del CVI.  
- Protocol de funcionament del CVI.  
- Protocol de control de la cadena del fred  
- Altres protocols  
  
B) Personal:  
- El responsable o responsables del centre de vacunació internacional haurà de posseir una titulació de llicenciat en Medicina i Cirurgia.  
- Haurà d'estar dotat, almenys, d'un responsable llicenciat en Medicina i Cirurgia i dos ATS-DUE.  
  
  
ANNEX III  
Comunicat de vacunació internacional  
  
Centre de vacunació internacional d ...  
Període d... a...  
- Viatgers atesos:   
- Vacunacions administrades:   
- Vacunacions recomanades:   
- Quimioprofilaxi paludisme:   
- Tractament reserva paludisme:   
Vacuna  
Administrades  
Recomanades  
Còlera Oral  
Encefalitis japonesa  
Encefalitis primavera-estival  
Febra groga  
Febra tifoide injectable  
Febra tifoide oral  
Grip  
Haemophilus Influenzae Tipus B  
Hepatitis A adult  
Hepatitis A pediàtrica  
Hepatitis A i B  
Hepatitis B adult  
Hepatitis B pediàtrica  
Hepatitis B hemodialitzats  
Meningitis meningocòccica A+C  
Meningitis meningocòccica A, C, W135, Y conjugada  
Meningitis meningocòccica A, C, W135, Y Polisacàrida  
Meningitis meningocòccica C  
Pneumocòccica conjugada 10 valente  
Pneumocòccica conjugada 13 valente  
Pneumocòccica polisacàrida (23 valente)  
Papil·lomavirus  
Poliomielitis injectable  
Poliomielitis oral  
Ràbia (preexposició)  
Pallola-rubèola-parotiditis (triple vírica)  
Diftèria-tètanus pertussis acel·lular (DTPa)  
Tètanus-diftèria-pertussis de baixa càrrega (TDP)  
Tètanus-diftèria (adults)  
Vacuna antituberculosa  
Varicel·la  
Prevenció paludisme  
Quantitat  
Cloroquina  
Cloroquina + Proguanil  
Proguanil+Cloroquina -Savarine  
Atovacuona + Proguanil (Malarone)  
Atovacuona + Proguanil (Malarone pediàtric)  
Mefloquina  
Doxiciclina  
  
Tractament reserva paludisme  
Quantitat  
Especifiqueu  
  
Firma  
  
El responsable del centre de vacunació internacional  
  
Comunicat mensual de vacunació internacional  
  
Instruccions:  
El comunicat tindrà una periodicitat mensual. Es tancarà amb les dades de l'últim dia del mes i haurà de remetre's, escanejat, a la direcció de la bústia web de Sanitat Exterior:?yynzjgr@lutoh.jz?, en el transcurs dels set primers dies del mes següent.  
Centre de vacunació internacional: es consignarà el que corresponga.  
Mes, any: es consignarà aquell que corresponga.  
1. Vacunacions administrades: es reflectiran les vacunacions efectuades en el centre.  
2. Vacunacions recomanades: seran aquelles que s'aconsellen al viatger, però que no s'administren en el centre.  
3. Quimioprofilaxi del paludisme: es consignarà el nombre de profilaxis recomanades de cada tipus.  
En el cas que s'aconselle algun tipus de quimioprofilaxi diferent de les assenyalades anteriorment, es ressenyarà, especificant l'especialitat farmacèutica utilitzada.  
4. Tractament de reserva del paludisme: es ressenyaran les especialitats farmacèutiques utilitzades.  
Nota: per a ampliar la informació cal posar-se en contacte amb la Subdirecció General de Sanitat Exterior. Telèfon: 215 018 860.